**ILU JA SÜNDSUS**

Arusaam sellest, millist keha ilusaks peetakse, on aegade jooksul varieerunud. Iluideaalid toimivad ühiskonnas piirimärkidena, eraldades inimesi ja rühmi üksteisest. Kaunistamisvõtted või -meetodid annavad inimestele võimaluse oma välimust muuta, et paremini mingisse gruppi sobituda. Iluideaalid survestavad ininimest, aga pakuvad ka võimalusi ennast kujundada.

Tänapäeval on inimesed pidevalt mures oma välimuse ja vormi pärast, trenn ja dieedipidamine on argielu oluline osa. Meid ümbritsev ruum on täis ideaalse keha kujutistest ja reklaamidest ning kaupadest, mis aitavad seda saavutada. Teisalt on viimastel kümnenditel hoogustunud kehapositiivsuse liikumine, mis rõhutab inimeste vabadust ja õigust oma keha väärtustada, sõltumata sellest, milline see on.

Antud näituseosa sissejuhatavat teksti ilmestab kahe naeratava ja rõõmsa päevitusriietes naise kuju. Mõlemad daamid on keskealised ning kerges ülekaalus. Parempoolne naine kannab musti pükse ja rinnahoidjat, ta seisab, jalad kergelt harkis, parem käsi küünarnukist kõverdatuna selja taga. Vasakpoolsel naisel on kirjud päevitusriided, kaelas heledad pärlid, paremas käes päiksevari, mida ta hoiab ka teise naise pea kohal.

Sissejuhatava teksti vasakus nurgas on mustvalge saleda noore mehe kuju. Noormees kannab vestiga ülikonda ja püstkraega heledat särki, kaelas on tume kitsas kaelaside. Ülevalt teise vestinööbi juurest lookleb kaarega alla paremasse taskusse uurikett. Mehel on peas nokats. Tema nägu on korrapäraste joontega, pilk ergas ja tõsine, sirge nina all on kohevad, kergelt ülespoole otstega vuntsid.

Keha muutmine

Keha muutmise vitriinis on demonstreeritud, kuidas naised on oma keha püüdnud muuta. Näitena on toodud pihaosa, rinnad ja jalad. Vitriini ülaosas on detailid fotodest, mis kujutavad ühte või teist kehaosa. Iga kehaosa puudutavas osas on vitriini seinal kleeppaberist tumehall täispikkuses naisfiguur.

Piht. Eesti talunaised kerisid kirjatud tekstiilivöö mitu korda tugevalt ümber piha, vahel kuni rindade alla välja. Nii saavutaisd talunaised soovitud figuuri: piht näis peenike ja puusad laiemad. Vöö teine ülesanne oli hoida rasket tööd tegevat inimest keskkohalt jäigana – see aitas venituste vastu.

Keha muutmise vitriini vasakus ülaosas on detail mustvalgest fotost, kus on kujutatud kirivöötatud naise pihta. Selle all seinal rippuvate vööde hulgas on punase-valgekirju villane kirivöö, mille äärtel on kasutatud ka lillat ja rohelist lõnga. Vöö laius on 5 ja pikkus 295 cm, vööd ehivad 16 cm pikkused narmad. Kirivöö on kulunud, koelõngad kohati katkenud, mis annab tunnistust rohkest kasutusest. Vööde valiku kõrval on papist naisfiguur, mille pihale on kinnitatud kirivöö.

Linnanaiste piha tõmbas kokku korsett. See tuli kasutusele juba 14. sajandil ja oli kord rohkem populaarne ja kord vähem. Aja jooksul muutus vaid korseti vorm ja materjal. Veel 20. sajandi esimestel aastatelgi oli korsetti pigistatud keha naiselikkuse sümbol. Aga üsna pea, Esimese maailmasõja aegse normeerimise mõjul heideti korsett kui naissoo ahistamise sümbol kõrvale.

Keha muutmise vitriini ülaosas on mustvalge foto väga saleda pihaga noorest naisest, keda on kujutatud puusadeni ja kes vaatab otse näitusekülastaja poole. Foto all papist naisekuju seljas on hallikasvalge puuvillane metallhaakidega korsett. Korseti kõrgus on 36 cm, ümbermõõt ülevalt 93 ja alt 98 cm. Korsett käib eest lahti ja on tagant nööridega reguleeritav ning tugevasti taljesse töödeldud. Korsetivööks on peenike metallist otstega valge puuvillane pael. Kummalgi küljel on jäikuse andmiseks üks laiem plekiriba ja sellest umbes 3,5 cm kaugusel kaks ligistikku asuvat kitsamat plekiriba. Kummalgi korsetihõlmal on vöökohal kõrvuti 5 kitsamat plekiriba, mille otsad kaugenevad üksteisest, nii et moodustub justkui lehvik. Plekiribade alumiste otste vahele on õmmeldud risti nöörvoltidega kaunistatud riideriba. Korseti alumisele äärele on õmmeldud 5 cm laiune puuvillane pits. Pits on sakilise servaga ja ulatub 1 cm võrra üle ääre.

Rinnad. Talunaise linane särk paljal ihul kattis loomulikus olekus rindu üsna puudulikult. Rinnahoidja kui pesuese leiutati 1913. aastal ja sellest läks mööda ainult aastakümme, kui eesti naised võtsid selle omaks ning seda sai Tallinnas ka poest osta.

Rinnahoidjat hakati rinna tõstmise eesmärgil kasutama 1930ndatel, 1970ndatel sai Wonderbra üheks popkultuuri sümboliks, naise rind-ees-hoiaku sünonüümiks. 1990. aastal sai traadiga *push-up*-rinnahoidja ülemaailmselt tuntuks.

Keha muutmise vitriini ülaservas on foto kinnises kleidis heledajuukselisest rinnakast naisest. Naine vaatab mõtlikult vasakule, tema käed on kõhule ristatud. Papist naisfiguuri rindadele on kinnitatud tumepruun siidist rinnahoidja, millel on punakaspruunid peenikesed õlapaelad ja ülemise serva välisküljel kandid. Rinnakorvide alumine osa on õmmeldud kahekordsest kangast. Rinnahoidja alumise serva külge on õmmeldud nii esi- kui ka tagaküljel kaks kummipaeltest pikka aasa. Õlapaelte tagumise poole külge on õmmeldud kaks kummipaela, mis kinnituvad tagakülje ülemise serva külge. Rinnahoidja kinnitub kaheksa metallist haagiga, haagiosa vasakul pool. Rinnahoidja allääre ümbermõõt on 70 cm.

Jalad. Selleks et vastavalt ilunõuetele oma sääri jämedamaks vormida, mähkis 19. sajandil elanud eesti talunaine säärte ümber riideribad ja tõmbas neile villased sukad peale.

Keha muutmise vitriini paremas ülaosas on foto naise jalgadest. Kõrgetel kontsadel seisev naine on kergitanud kleidisaba, tema parem jalg on sirge, vasak aga põlvest kõverdatud ja parema jala taga osaliselt peidus.

Foto all seinal on villased sukad. Ühed neist on varrastel kootud valged villased sukad, millel on 20 cm ulatuses tugevalt laienev sääre keskosa ja sääreosal sinise-punase-pruuni-rohelise lõngaga geomeetriline kiri. Sukkade üldkõrgus on 67 cm.

Treenitud keha

19. sajandi lõpul süvenes mure meeste kehalise mandumise pärast. Tööstuse arenedes vähenes vajadus füüsilise jõu järele. Suurenes kontoritööd tegevate inimeste hulk ja samas vabrikutöö oli sageli ühekülgne. Moodsa elu pahedest tulenevatele hädadele nähti ravimit kehakultuuris. Väga populaarsed olid rammumeeste ja ka üksikute rammunaiste etteasted laadal ja tsirkuses.

Pärast Esimest maailmasõda muutus sport entusiastide harrastusest massiliseks liikumiseks. 1920. ja 1930. aastatel julgustati naisigi mõõdukalt kehakultuuriga tegelema.

Treenitud keha näituseosa tekstist edasi on fotosein. Väljas on valik detaile fotodest, millel on kujutatud sportlikke inimesi.

Fotoseina keskel on foto kahest tumedapäisest mustas trikoos naismaadlejast. Mõlemad naised on näoga vaataja poole. Parempoolse maadleja käsi on ümber teise naise kaela. Vasakpoolne naine hoiab mõlema käega vastase vöökohast kinni.

Fotoseina keskosas on ka pilt noorest suurte lihastega tumedates nappides aluspükstes mehest. Mees seisab küljega vaataja poole, tema käed on selja taga, sõrmed alaseljal seongus.

Fotoseina vasakus keskosas jääb silma foto kujundvõimlejatest. Valgetes kleitides ja sussides naised seisavad vaataja poole küljega, nad on rivistunud näod vastamisi kahte ritta – ühes reas seitse naist. Võimlejad seisavad tihedalt üksteise kõrval, käed üles tõstetud, üks jalg sirgelt üles tõstetud, nii et see puutub vastasreas oleva naise jalaga kokku.

Georg Lurich oli üks kolmest kuulsamast Eesti elukutselisest maadlejast Georg Hackenschmidti ja Aleksander Abergi kõrval. Ta püstitas ligi 40 maailmarekordit – tõstesport hõlmas tollal ka vastupidamis- ja vigurtõsteid.

Fotoseinal juures all paremal on tõsise ilmega Georg Lurichi kuju. Musklites rühikas Lurich seisab biitsepseid demonstreerides valgete aluspükste väel. Tema jalad on tihedalt koos, jalalabad kergelt väljapoole suunatud.

Lurichi kuju juures on ära toodud ka tema mõõdud:

pikkus 177 cm,

kaal parimas vormis olles 90 kg,

rinnaümbermõõt 120–128 cm,

parema käe biitseps 37–41 cm,

reis 61 cm,

säär 40 cm.

Treenitud keha vitriinis on seina peal väljas võimlejale ja tsirkuseatleedile Nikolai Matvejevile kuulunud esinemiskostüüm, mis meenutab kunagiste gladiaatorite riietust. Musta värvi ühe õlapealsega trikoo on ääristatud litritega.

Valed karvad

Loomu poolest on inimese keha karvane. Osasid karvu aktsepteeritakse – juukseid, kulme, ripsmeid ja habet kasvatatakse ja kujundatakse. Aga on ka soovimatuid karvu. Eri aegadel on sobimatuks peetud kubeme- ja kaenla-, käe- ja jala-, silmatorkavaid nina- ja kõrvakarvu.

Omaette teema on naiste „vale karvasus“ – see tähendab, et naistel kasvavad karvad kohtades, kus need on tavaliselt meestel (vuntsid) või on tegemist liigse, mehelikult tugeva karvakasvauga (puhmjad kulmud). Naiste tugevat karvakasvu on peetud sündsusetuks, seda on seostatud näiteks puuduliku hügieeniga ja isegi madala vaimse võimekusega. Tänapäeval on paljude naiste arvates näo- või jalakarvade eemaldamise n-ö nõue rumal norm, ent nad järgivad seda siiski – normi eiramine võib mainele kahjulik olla. Sageli peetakse karvaajamisest loobumist feministlikuks seisukohavõtuks.

Valede karvade teemat ilmestab fotosein, millel jääb silma mustvalge ümar foto saledast karvase keha ja lühikese tiheda habemega naisest (Julia Pastranast). Naine kannab lillelist tikanditega kaunistatud kleiti ja tal on palju ehteid: peaehe, kõrvarõngad, ristikesega pärlikee, mõlemal käel käevõru.

Seinal on vanas kirjaviisis ajaleheteksti katke:

Julia Pastrana

*Öäk-öäk. Süda praego alles sant. Nüüd ollen omma silmaga näinud, mis ennam kui aasta teiste käest kuulsin, agga ei tahtnud mitte uskuda. Nii kui ta mulle jälle mele tuleb, on sisikond kurkus ja leiwa marja sisse ei lähhä. Ollen ma ka lome näinud, mis Jummal lonud, aga innetumat, kui Julia Pastrana, pole mulle weel silma ette tulnud, ja se on weel inimene! Ta näitab kui kui se innetum ahw ehk pärdik wälja, et järsko ei tea, kas inimeseks ehk elajaks pidada. Pärris koerakoonlas. Õnneto loom! Nüüd küsiwad ommeti lugejad: kes on se Julia Pastrana? Noh, sest tahan teadust anda. Julia Pastrana on inimene, agga innetum, kui keik teised ma peal. Naesterahwas on temma, Meksikomaalt todud ja möda maailma linnast linna ja näidetakse rahwale rahha eest, mitte tema illo, vaid innetusse pärast./---/ Mõnne päwa eest tagasi widi teda Pernust ka läbbi Ria pole, ja siin jooksis rahwast küllalt kokko teda rahha pärast watama.*

Lõhnav keha

Lõhn on sotsiaalne ja kultuuriline nähtus, mis muutub koos moe, stiili ja standarditega. On aegu, mil tugevaid lõhnu on peetud vulgaarseteks, ning aegu, kus on normaalne matta inimese loomulik lõhn parfümeeriatööstuse saavutustesse. On olemas meeste- ja naistelõhnad, lastetooted lõhnavad lastele sobivalt. Uuemal ajal on moes ka *unisex*-odöörid.

Moodne ühiskond on suures osas desodoreeritud. Oleme iga päev ümbritsetud kunstlikest lõhnadest ja peame seda normaalseks. Higi haiseb ning on heal juhul aktsepteeritud vaid teatud olukordades – spordisaalis, raske füüsilise töö juures jm. Hea ja ilus inimene lõhnab hästi. Ainult et „hästi“ on kokkuleppe ja maitse küsimus.

Inimese lõhn ja lõhnataju on talle ainuomased. Lõhn on kui nähtamatu, samas siiski oluline kehaosa – vaevalt tajutav või lämmatav, võrgutav või eemaletõukav. Lähedased inimesed meenuvad meile sageli lõhna kaudu ja lõhnal on sageli oluline osa mäletuste juureski.

Lõhnavitriin on jaotatud kolmeks: kummalgi pool servades on klaasriiulid ja keskel on tühimik. Riiulitel on väljas mitukümmend erikujulist lõhnaõlipudelit, näiteks 9,5 cm kõrgune klaasist neiu rahvariideseelikus, kellel on sõlg rinnal ja pärg peas. Või 5 cm kõrgune ja 3,5 cm läbimõõduga õllekannukujuline lõhnapudel. Kohal on ka Disney multikatest inspireeritud suurte silmade ja jämeda ninaga 11 cm kõrgune roosa päkapikk. Järgmise on sinisest klaasist 11,5 cm pikkune ja 4,3 cm kõrgune autokujuline lõhnaõlianum, mille kork asub taga kapotil. Sisse on toodud ka Kremli temaatika. Vitriinis on värviline Kremli palee pildiga tugevast papist parfüümikarbi kaas, selle kõrval pappalusel kaks paksust valgest klaasist lõhnaõlipudelit. Pappkarbi alus on vooderdatud valge läikiva siidise kangaga. Pudelid on eri kõrgusega – 9 ja 7 cm – ning need imiteerivad torne.

Lõhnavitriini keskosas riiulitevabal alal on risttahukakujuline odekolonniaparaat. Automaadi kõrgus on 60, pikkus 33 ja laius 27 cm. Üleval paremal on ava mündi sisestamiseks. Esiääre lähedalt tuleb automaadi seest välja 12,5 cm pikkune metallist jäik toru, mis ulatub mõni cm üle esiääre. Torust tuli pärast raha sisestamist välja odekolonn.

Näitusel eksponeeritav odekolonniautomaat (toodetud 1958) oli kasutusel TRÜ majandusteaduskonnas kaubanäidisena. Nõukogude Liidus olid need kasutusel saunades, raudteejaamades, bussijaamades, teatrites, kontserdisaalides ja suuremates ühiskondlikes tualettruumides.

Eestis olid need kasutusel 1960.–1970. aastatel. Aparaadid paiknesid peamiselt saunades, aga näiteks ka pealinna raudtee- ja bussijaamas. Lõhnalaks maksis umbes 5 kopikat ning peamised lõhnad olid odekolonnid Troinoi, Šipr ja Nelk.

Tätoveeritud keha

Inimesed on märgistanud oma keha tätoveeringutega tuhandeid aastaid. Sellegipoolest on Euroopa kultuuriruumis tätoveeritud keha pikalt nähtud provokatiivsena. Tätoveeringuid seostati Eestis 19. ja 20. sajandil põhiliselt meestekesksete subkultuuridega, näiteks meremeeste ja kriminaalidega. Seepärast muutusid tätoveeringud tavakodanike jaoks võõraks ning eemaletõukavaks, kuid samas olid need ka eksootilised ja tekitasid huvi.

Koos Eesti Vabariigi taasiseseisvumisega algas tätoveerimises vaikselt professionaliseerumisprotsess, mis tähendas, et see muutus tavapäraseks kehakaunistamise viisiks. Tänapäeval võimaldab tehnika areng pilte-kujundeid kehalt soovi korral eemaldada. Igavesti rikutud nahk on jäänud ajalukku.

Tätoveerimismasina leiutamine 1891. aastal moderniseeris tätoveerimist ning võimaldas kiiremat ja professionaalsemat tööd.

Tätoveeringute vitriinis on viis valget silikoonist kätt, mis on kaetud värviliste tätoveeringutega. Käed on kujutatud alates sõrmedest kuni poole käsivarreni. Kätel on tätoveeringutena kujutatud naisi, lindu, taimi ja ornamente. Vasakult teise käe tätoveering on tehtud musta ja punasega ning see ulatub käsivarrest sõrmenukkideni. Sellel käel on kujutatud tumedate lühikeste lokkis juustega noore naise pead, pea alaosa ulatub käeselja ülaosani. Naisel on tugeva joonega rõhutatud silmad, väike suu, mõlemal põsel punane ümmargune sõõr. Kaelas on tal suur pärlikee. Naisepea all on suur punane süda. Selle all käeseljal on väikeste pilvede sees rist, mille all sõrmenukkide juures on kaks ühendatud kätt.